Document ID: 32011R0212

РЕГЛАМЕНТ (ЕС) № 212/2011 НА КОМИСИЯТА
от 3 март 2011 година
относно разрешително за употреба на Pediococcus acidilactici CNCM MA 18/5M като фуражна добавка при кокошки носачки (притежател на разрешителното Lallemand SAS)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
като има предвид, че:
(1)
В Регламент (ЕО) № 1831/2003 се предвижда издаването на разрешително за употреба на добавки при храненето на животните, както и основанията и процедурите за предоставяне на такова разрешително.
(2)
В съответствие с член 7 от Регламент (ЕО) № 1831/2003 беше подадено заявление за разрешително за употреба на Pediococcus acidilactici CNCM MA 18/5M. Това заявление беше придружено от данните и документите, изисквани по член 7, параграф 3 от Регламент (ЕО) № 1831/2003.
(3)
Заявлението се отнася до разрешително за нова употреба на Pediococcus acidilactici CNCM MA 18/5M като фуражна добавка за кокошки носачки, която следва да се класифицира в категорията „зоотехнически добавки“.
(4)
Употребата на Pediococcus acidilactici CNCM MA 18/5M бе разрешена за неограничено време при пилета за угояване с Регламент (ЕО) № 1200/2005 на Комисията (2), а при свине за угояване - с Регламент (ЕО) № 2036/2005 на Комисията (3), както и за срок от десет години при пъстървови риби и скариди - с Регламент (ЕО) № 911/2009 на Комисията (4), а при отбити прасенца - с Регламент (ЕС) № 1120/2010 на Комисията (5).
(5)
Бяха подадени нови данни в подкрепа на заявлението за предоставяне на разрешително за употреба на Pediococcus acidilactici CNCM MA 18/5M при кокошки носачки. В становището си от 5 октомври 2010 г. (6) Европейският орган за безопасност на храните (наричан по-нататък „органът“) заключи, че при предложените условия на употреба Pediococcus acidilactici CNCM MA 18/5M не се отразява неблагоприятно върху здравето на животните, върху човешкото здраве или върху околната среда и употребата му сочи значително подобряване на честотата на снасяне при целевите видове животни. Органът не счита, че е налице необходимост от специфични изисквания за мониторинг след пускането на продукта на пазара. Той също така провери доклада за метода за анализ на фуражната добавка във фуражите, представен от референтната лаборатория на Общността, създадена с Регламент (ЕО) № 1831/2003.
(6)
Оценката на препарата Pediococcus acidilactici CNCM MA 18/5M показва, че са изпълнени условията за предоставяне на разрешително за употреба, установени в член 5 от Регламент (ЕО) № 1831/2003. Поради това употребата на посочения препарат следва да бъде разрешена съгласно предвиденото в приложението към настоящия регламент.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Посоченият в приложението препарат, принадлежащ към категорията добавки „зоотехнически добавки“ и към функционалната група „стабилизатори на чревната флора“, се разрешава като добавка при храненето на животните, като се спазват условията, посочени в същото приложение.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 март 2011 година.

Labels: 0
3
17
6